Dr. M.J. du Plessis Gereformeerde Kerk Bellville Datum: 10 Julie 2005 (aand)
Sing vooraf: Psalm 16:1
Lofpsalm 118:1, 3.
Teks: Kategismus Sondag 1. 2 Korintiërs 13:13
(12) Al die heiliges groet julle. (13) Die genade van die Here Jesus Christus en die liefde van God en die gemeenskap van die Heilige Gees sy met julle almal! Amen. (2 Korintiërs 13:13-14 AFR53)
Watter mens lewe daar wat nie troos nodig het nie? Ons het baie keer onder verskillende omstandighede troos nodig om ons te versterk:
Soms staan ons by 'n graf waar ons iemand baie naby aan ons aan die aarde toevertrou in die geloof dat hy/sy weer gaan opstaan.
Ander kere is daar hartseer oor ons eie sondes en hartseer oor die blywende vuil merke wat die duiwel en sy werke oor ons lewens gesleep het.
Ander kere is daar angs oor ernstige siekte.
Baie kere voel ons op die een of die ander manier bedreig.
Daar is een troos wat so groot is dat dit vir al hierdie dinge verligting gee. Toe u gedoop is het God al hierdie troos aan u gegee:
U behoort aan die Drie-Enige vergewende en herskeppende God.
Hy is die alleensaligmakende God wat U onder alle omstandighede vertroos met wat u ookal nodig het op enige gegewe oomblik.
Ons deel hierdie preek in drie dele. Ons gaan in elkeen van die verskillende dele kyk na die manier hoe elke een van die drie Persone van ons Enige God ons tydens ons lewe en in ons dood versterk en troos.
1. Die Seun het ons verlos.
2. Die Vader het ons uitverkies en bewaar ons.
3. Die Heilige Gees maak ons heilig.
Elke mens wat eerlik met homself en met die Here is, weet dat hy uit homself en uit sy natuur baie makliker by die duiwel aansluiting kry as met die Here.
Tog verstoot die Here ons nie. Daar staan geskryf dat God sy eie Seun vir ons in die dood oorgegee het sodat ons deur hierdie daad al God se genade kan kry
Want so lief het God die wȇreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hȇ. (Johannes 3:16 AFR53)
Jesus Christus die Here het ons liggame en ons siele van die doderyk en van die mag van die Satan af verlos en vrygemaak.
Terselfdertyd beteken dit dat Hy ons met God die Vader versoen het.
Nou dat die Here se toorn oor al ons sondes gestraf is, is die verhouding heeltemal anders tussen ons en Hom.
Nou is daar as gevolg van die versoening deur die bloed van Jesus Christus so 'n teer verhouding tussen God en ons dat Hy ons sy kinders noem.
Natuurlik is ons nie bloedkinders van die Here soos wat ons die spesifieke verwantskap tussen ons onderling op die aarde ken nie. Maar dit is tog waar dat ons die Here se eiendom is - sy werklike eiendom in tyd en ewigheid.
Die Here Jesus het nog meer met ons gedoen as om ons net kinders van God te maak.
Dit is van dinge soos ons willoosheid teen die sonde en ons skuldgevoelens wanneer ons sonde gedoen het - dit is nou te sȇ as ons eers die punt verstaan wat ware bekering is! En as ons bereid is om, ongeag wat ookal, tot ware bekering te kom!
Die Here Jesus het ons ook vrygemaak van die geweld van die sonde (want alle sondes het in homself die geweld van die hel) en die daarmee gepaardgaande oorheersing deur die duiwel.
Ons is verder ook vrygespreek van die skuld waarmee ons as gevolg van al hierdie dinge voor God staan.
Hierdie verlossing deur die Here Jesus is nie gedeeltelik asof ons ook iets moet bydra nie. Dit is ook nie voorwaardelik nie. Hy het dit uit vrye wil gedoen in die volle sterkte van sy almag.
Ons sing dit baie duidelik in Psalm 116:2:
maar ek het die Heer gesmeek in al my nood...
Solank as wat ons in hierdie bedeling lewe, sal hierdie verlossing deur ons Here Jesus ons nodigste troos en hoop bly, want ons is nog nie in die volmaaktheid nie.
In hierdie lewe is daar baie bande wat ons aan pyn wil vasmaak, soos byvoorbeeld verleiding in die sonde in - en die oneindige ellendes en wroeging wat dit vir die res van ons lewens in ons veroorsaak!
Of smarte wanneer die mense wat die naaste aan ons is doodgaan.
Baie keer maak ons diep teleurstelling deur wanneer ons verontreg word.
As dit al was wat ons kon oorkom, sou ons dit dalk nog kon hanteer, maar die probleem kom daarby dat al hoe sterker mens se geloof word, al hoe meer giftige vyande ons bykry.
Hulle tart ons met dinge soos byvoorbeeld dwaalleer,
of hulle benadeel ons vooruitgang en promosie by ons werk.
Daarom is dit uiters nodig dat elke gelowige daagliks sal besef dat hy/sy in ons Here Jesus se beskerming 'n toekoms het wat heeltemal bo hierdie aardse geploeter uitstyg tot in die volmaakte heerlikheid van God in.
2. Om die troos nog meer volledig te maak, gee ons aandag aan nog 'n saak wat hiermee saamgaan, naamlik: Die Vader het ons uitverkies en bewaar ons.
Die hele verlossing wat ons in die Here Jesus Christus het, is inderwaarheid bewaring deur die Vader ook. Ons lees in Efesiërs 1:4 die volgende:
Die Here het ons voor die skepping al uitverkies.
Hy het toe al besluit dat ons in Jesus Christus heilig gemaak sal word sodat ons vlekkeloos voor Hom kan verskyn in die oordeelsdag.
Jesus self sȇ dat Hy en die Vader een is, en dat wie Hom gesien het, die Vader ook gesien het.
Daarom is dit so logies dat die Vader se bewaring oor ons in Jesus Christus se versoening vasgemaak sal wees.
Ons dink byvoorbeeld aan Jesus se gebed toe Hy gebid het dat van die wat die Vader Hom gegee het, nie een verlore gegaan het nie.
Ons is dus vir die Here nie net gewone skepsele nie.
Ons is vir Hom so kosbaar dat Hy sy raadsplan so opstel dat sy Seun 'n vervloekte dood moet sterf om ons te red.
Die effek daarvan is dat ons elke dag kan reken op die Here se bewaring.
As ons swaarmoedig word oor enige iets wat verkeerd loop of nie na wense gaan nie, kan ons maar weet dat die Here en sy beskerming nog steeds oor ons is.
Dit is juis waarom ons gelowiges weet dat daar nie iets soos toeval is dat dinge maar gebeur en per ongeluk saamloop nie.
Elke sekonde van my lewe is sorgvuldig deur my hemelse Vader bepaal.
So deeglik dat daar nie eers een haar van my kop kan afval sonder dat die Vader daaroor besluit het nie.
Ons is dus verseker daarvan dat ons nie aan die noodlot oorgegee is nie - ons bestaan binne die grense van God se raadsbeplanning.
Dit is nogal nodig dat ons dit moet weet, want nie een van ons is net sterk nie. Ons is almal uitgelewer aan inherente swakhede op bepaalde punte.
Almal van ons kan in ons geloof verval as ons nie bewaar bly nie. Nie een van ons se insigte is so skerp dat ons nȇrens 'n fout maak nie.
Daarom het almal van ons se lewens modderspore van sonde wat daaroor stap.
Daarom is dit belangrik dat ons weet hoe die Vader ons bewaar:
Hy bewaar ons fisies sodat ons liggaamlik en materieel gesond en heel kan wees.
Maar Hy bewaar ons natuurlik ook geestelik.
3. Daarom kyk ons ten slotte na die volgende:Die Heilige Gees maak ons heilig.
Die Heilige Gees werk in die onsigbare wȇreld. Hy werk in ons hart.
Hy werk met dinge soos ons gewete en ons verstand en ons insig.
Hy laat ons verstaan wat die Here wil hȇ en wat nie. Hy lei ons om met wysheid op te tree.
Wat het dit met troos te doen? Die troos is dat die Heilige Gees ons lewe heilig maak.
Hy lei ons nie net om regverdiger te lewe en minder verkeerde dinge te doen nie, Hy lei ons ook so dat ons innerlik van die sonde afskei.
Hy lei ons om wedergebore te word en om daagliks 'n lewe van wedergeboorte te lewe.
Kom ek sȇ dit 'n bietjie anders: Hy verander ons hart en ons gewete so dat ons handewerk ook meer bekwaam is om die koninkryk van God te bou.
Maar dan moet ons bereid wees om Hom te volg, anders is ons geloof net lippetaal en so leeg dat ons nooit in die binnekant van die hemel gaan wees nie!
Wat gebeur met 'n mens wat elke dag lewe met die vaste besef van hierdie troos dat die Drie-Enige God hom beskerm en bewaar?
So 'n mens raak rustig.
Nog anders gestel: Die Heilige Gees vestig die raadsplan van die Vader en die versoening deur Jesus Christus in die mense vir wie dit bedoel is.
Luister na die Here Jesus se eie woorde:
En Ek sal die Vader bid, en Hy sal julle 'n ander Trooster gee om by julle te bly tot in ewigheid: (Johannes 14:16 AFR53)
...maar die Trooster, die Heilige Gees, wat die Vader in my Naam sal stuur, Hy sal julle alles leer en sal julle herinner aan alles wat Ek vir julle gesȇ het. (Johannes 14:26 AFR53)
Wat doen God die Heilige Gees met en vir ons?
Deur sy getuienis, sy krag en sy inwoning in ons maak die Heilige Gees ons bereid en gewillig om aanhoudend teen die sonde te stry - maar dit vereis van ons 'n volle oorgawe en bereidheid om God te wil dien en gehoorsaam!
As ons in sonde geval het, laat die Heilige Gees ons weer opstaan uit die kwaad.
Dit staan mos in Romeine 8:15, 16 dat die Heilige Gees ons lei om te bid en om te weet dat ons God se kinders is (vgl. ook 1 Korintiërs 2:12).
Die Heilige Gees lei ons so dat ons deur alle teëspoede, armoede, siekte, smaad onreg of wat ookal oor ons mag kom, moed bly hou en God van harte bly liefhȇ en dien - om God Drie-Enig te dien, en om getroos te wees.
Kom ons lees Kategismus Sondag 1 saam.
Slotpsalm 119:48, 53.
Datum: 10 Julie 2005 (aand)